# Gala Pin Ferrando

Gala Pin Ferrando (València, 22 de febrer de 1981) és una política i activista per les llibertats a la xarxa i veïnal barcelonina, llicenciada en filosofia, vinculada a la PAH, regidora a l'Ajuntament de Barcelona a la legislatura de 2015 a la llista de Barcelona en comú, va ser Regidora de Participació i Regidora del Districte de Ciutat Vella. És veïna de La Barceloneta. També ha sigut diputada al congrés espanyol.

## Trajectòria

Va deixar València per instal·lar-se el 2003 a Barcelona, al barri de la Barceloneta, on ha participat de la recuperació de la memòria cooperativa, la defensa d'un port ciutadà i el moviment contra el turisme depredador. Des de 2009, està vinculada al treball per la defensa dels drets i llibertats a la xarxa, i la implementació de pràctiques de tecnopolítica i democràcia digital, formant part del col·lectiu Exgae en defensa de la cultura lliure i participant en el moviment del 15M.
Professionalment ha treballat de manera intermitent en l'àmbit de la producció cultural, en feines que van des del muntatge d'escenaris o l'atenció en sales de museus fins a la redacció, edició o traducció de textos.
L'any 2012 va entrar a la Plataforma d'Afectats per la Hipoteca (PAH) sumant-se a la lluita contra els desnonaments.
Es va implicar en l'activisme veïnal de barri a través de l'Associació de Veïns de l'Òstia posicionant-se en contra de la marina de luxe de Port Vell i en contra de la construcció de l'Hotel W, que considera una mostra de l'anomenat turisme depredador.
Va formar part del grup impulsor de Guanyem Barcelona, ha estat un dels seus portaveus, i en la candidatura de Barcelona en Comú a les eleccions municipals de maig de 2015 va ocupar el lloc número 7 de llista que finalment va sortir guanyadora. Amiga i companya en la lluita contra els desnonaments, és considerada com una de les persones més properes a l'alcaldessa de Barcelona Ada Colau.Durant el seu primer discurs com a alcaldessa, Ada Colau va esmentar a Pin com a exemple d'una dona lluitadora al barri de la Barceloneta seguint l'exemple d'Emília Llorca, una dona històrica en la lluita veïnal.

## Referències

* ↑ «¿El mayo español?». El Correo, 18-05-2011. [Consulta: 13 juny 2015].
* ↑ ««Ley Sinde»: cierre de webs y protestas en la red». Gara, 21-02-2011. [Consulta: 13 juny 2015].
* ↑ Els 41 regidors electes a Barcelona
* ↑ «Ada Colau completa la composición de su gobierno en minoría». La Vanguardia, 13-06-2015. [Consulta: 13 juny 2015].
* ↑ Molina, Alba. «Entrevista a Gala Pin Ferrando». Revista Jovent, 19-06-2017. [Consulta: 2 gener 2021].
* ↑ «Upgrade! Berlin and transmediale presents eXgae from Barcelona», 04-06-2009. [Consulta: 13 juny 2015].
* ↑ «La nueva resistencia vecinal que alumbró la crisis». Infolibre, 11-04-2013. [Consulta: 13 juny 2015].
* ↑ «Perfil de Gala Pin». Instituto Europeo para políticas culturales progresivas. [Consulta: 13 juny 2015].
* ↑ «Perfil de Barcelona en Comú» (en catalan). Arxivat de l'original el 2015-05-31. [Consulta: 13 juny 2015].
* ↑ «Consumint turísticament Barcelona, Gala Pin AVV l'Òstia» (en catalan), 15-02-2015. [Consulta: 13 juny 2015].
* ↑ «L'activista veïnal de la Barceloneta, Gala Pin, assumirà la regidoria de Ciutat Vella» (en catalan). Barcelona Televisión, 12-06-2015. [Consulta: 13 juny 2015].
* 1 2 Sierra, Lluís «D'activista a regidora». La Vanguardia - Viure, 12-06-2015, pàg. 3.
* ↑ «Entrevista-diálogo con Ada Colau y Gala Pin». Revista Opciones. Arxivat de l'original el 2015-06-14. [Consulta: 13 juny 2015].

## Bibliografia

* Fina, Xavier. Sense treva. Els cent primers dies d'Ada Colau. 1a. Barcelona: Editorial Pòrtic, 2015. ISBN 978-84-9809-353-7.

## Enllaços externs

* Presentació com a candidata a la web de Barcelona en Comú Arxivat 2015-06-16 a Wayback Machine.